Kolbjørn Varmann

Kolbjørn Sigurd Verner Varmann (1904–1980) var en norsk prest, skolestyrer, motstandsmann og Arbeiderpartiet-politiker. Han var stortingsrepresentant for Nordland i fire perioder 1950–65, samferdselsminister 1955–60, fylkesmann i Finnmark 1963-1974 og ordfører i Tysfjord 1946–55.

Liv og virke
Han var født i Nordfjordeid, med en far som var byggmester. Han tok artium ved Volda gymnas 1924 og ble cand.theol. 1929. Hans første jobb var som lektor på Eid videregående skole 1930–31.

 I Tysfjord 
Som prest var han stiftskapellan/vikarprest i Hålogaland bispedømme i 1931-36 og sogneprest i Tysfjord fra 1936 til 1963. Han var også prost i Nordre Salten prosti fra 1954. Stillingen som stiftskapellan gjorde at han var konstitutert sogneprest i Tysfjord fra 1933.

I Tysfjord begynte han raskt med å utvikle skoletilbudet, og han var initiativtaker til og skolestyrer ved Tysfjord middelskole 1934–1941, Tysfjord private høiere almenskole 1941–46 og Tysfjord kommunale høgre skole (med gymnas) fra 1946.

Han organiserte flyktningtrafikken fra Tysfjord til Sverige, og i 1942 ble han leder for flyktningorganisasjonen i Tysfjord, som loset rundt tre tusen mennesker over riksgrensa. Han samarbeidet med grenseloser som Peder Pedersen og Peder Knutsen. Varmann ble arrestert og ført til Narvik av Gestapo den 25. januar 1945, og ble satt fri den 8. mai 1945.

Varmann ble valgt til ordfører i Tysfjord etter kommunestyrevalget i 1945, og satt i vervet fra 5. januar 1946 til 1955. I 1946 ble han valgt som varaformann i Nord-Salten kraftlag, som han var en av pådriverne til å få etablert.

 Rikspolitikk 
Han representerte Nordland på Stortinget mellom 1950 og 1965. Han var samferdselsminister i Einar Gerhardsens tredje regjering 1955–1960 og fylkesmann i Finnmark fra 1963 til 1974. Som statsråd reiste han mye rundt i landet, og ble oppfattet som raus med løfter om nye samferdselsprosjekter rundt om i distriktene. 

Varmanns søster Hildur Os var vararepresentant til Stortinget.

 Hedersbevisninger 
Varmann mottok Petter Dass-medaljen i 1973, og ble tildelt Kongens fortjenstmedalje i gull i 1980.Kongehuset. Tildelinger av ordener og medaljer. Kolbjørn Varmann. Han døde før fortjenstmedaljen ble overrakt ham.

 Referanser 

 Eksterne lenker 

 NRK: Norsk portrett - Kolbjørn Varmann (TV-program, sendt 1971)

Kategori:Norske samferdselsministre
Kategori:Ap-statsråder
Kategori:Statsråder i Regjeringen Gerhardsen III
Kategori:Fylkesmenn i Finnmark
Kategori:Stortingsrepresentanter fra Ap
Kategori:Stortingsrepresentanter for Nordland
Kategori:Stortingsrepresentanter 1950–1953
Kategori:Stortingsrepresentanter 1954–1957
Kategori:Stortingsrepresentanter 1958–1961
Kategori:Stortingsrepresentanter 1961–1965
Kategori:Stortingsrepresentanter for Sogn og Fjordane
Kategori:Ap-ordførere i Nordland
Kategori:Norske lutherske prester
Kategori:Ordførere i Tysfjord
Kategori:Grenseloser
Kategori:Personer fra Eid kommune
Kategori:Personer fra Hamarøy kommune
Kategori:Kongens fortjenstmedalje i gull